Nog drie aangekeer oor moord op Duitse toerisJörg Schnarr (Foto: Twitter) Drie verdagtes, tussen 25 en 38, wat vermoedelik betrokke was by die moord op ŉ Duitse toeris langs die Krugerwildtuin se Numbi-hek, is in hegtenis geneem. Brig. Selvy Mohlala, woordvoerder van die polisie, sê een van die mans is by ŉ winkel in Nelspruit voorgekeer en nog twee mans is onderskeidelik Woensdag en Donderdag by Badplaas en Elukwatini in hegtenis geneem. Maroela Media het vroeër berig die Duitse toeris Jörg Schnarr was op 3 Oktober vanjaar as deel van ŉ toergroep van die Drakensberge na die Mdluli Safari Lodge in die Krugerwildtuin op pad, toe gewapende aanvallers hulle in ŉ lokval naby die Numbi-hek voorgekeer het. Hy het die motor bestuur en is deur sy motorruit geskiet. Die 35-jarige Napoleon Joseph Nyalunga, wat ook van die moord verdink word, se aansoek om borgtog is vroeër vandeesmaand van die hand gewys. Hy moet in Januarie 2023 weer in die hof verskyn. (Foto: SAPD) Mohlala sê lede van die Mpumalanga-taakspan, Piet Retief-misdaadintelligensie, en Piet Retief-speurders het inligting opgevolg oor ŉ verdagte wat met ŉ silwerkleurige Volkswagen Polo rondry. Hy is by ŉ winkel aangekeer een daar is bevind dat hy moontlik betrokke was in ŉ rits sakerooftogte in en rondom Piet Retief, Ermelo en Bethal. Nog twee verdagtes is by Elukwatini en Badplaas aangekeer. “Een van die verdagtes het in ŉ wit Toyota Tazz gery, wat vermoedelik tydens die moord op die Duitse toeris gebruik is. Beamptes het ook beslag gelê op ŉ vuurwapen waarvan die reeksnommer afgevyl is. Die verdagte het ook elf patrone en seinsteuringstoestelle in sy besit gehad.” Al drie die verdagtes was vermoedelik ook betrokke by huisbrake in die Gert Sibande-distrik. Hulle sal binnekort in die hof verskyn. “Intussen is nog twee verdagtes, albei 43 jaar oud, Vrydag in Matsulu en Tekwane-Wes in hegtenis geneem. Hulle word verdink van ŉ reeks sakerooftogte in Piet Retief. Een van die verdagtes is in Matsulu in hegtenis geneem op aanklag van die besit van ŉ ongelisensieerde vuurwapen en 30 patrone. Die tweede persoon het in ŉ rooi Volkswagen Polo gery wat vermoedelik ook in ŉ reeks misdade gebruik is.” Nog aanklagte teen die verdagtes kan nie uitgesluit word nie soos wat die ondersoek ontvou. Hulle sal ook binnekort in die hof verskyn.